La Llei 5/1986, de 17 d'abril, de creació de l'Entitat Autònoma de Jocs i Apostes de la Generalitat (EAJA) atribueix a aquesta entitat la naturalesa d'una entitat autònoma de caràcter comercial, i es regeix pel text refós de l'Estatut de l'empresa pública catalana, aprovat pel Decret legislatiu 2/2002, de 24 de desembre, i pel Decret 108/2012, de 2 d'octubre, d'organització, estructura i funcionament de l'Entitat Autònoma de Jocs i Apostes de la Generalitat.
De conformitat amb aquest marc jurídic, l'EAJA, que està adscrita al departament competent en matèria de joc, té al seu càrrec l'organització, la gestió directa i la comercialització dels jocs que les disposicions legals reserven a la gestió de la Generalitat, i també la recaptació per compte de la Generalitat dels ingressos públics derivats d'aquesta activitat i el pagament dels premis que s'estableixin.
Els ingressos que l'EAJA obté de la seva activitat resten afectats íntegrament al pressupost de despeses del Departament de Treball, Afers Socials i Famílies, concretament, al finançament de fons d'inversions, programes i actuacions per a la gent gran, per a persones amb discapacitat i al funcionament de centres d'atenció a la infància, i aquest objecte social, segons la seva llei de creació, és un dels objectius de la seva creació.
L'apartat 3 de l'article 127 de la Llei 5/2020, del 29 d'abril, de mesures fiscals, financeres, administratives i del sector públic i de creació de l'impost sobre les instal·lacions que incideixen en el medi ambient, té per objecte la derogació de la disposició addicional única de la Llei 5/1986, del 17 d'abril, de creació de l'Entitat Autònoma de Jocs i Apostes de la Generalitat, que resta substituïda per tres disposicions addicionals.
El nou text de la disposició addicional primera de la Llei 5/1986, de 17 d'abril, preveu la transformació de l'EAJA en societat anònima.
En concret, l'apartat 1 disposa que el Govern, en el termini d'un any des de l'entrada en vigor de la Llei, ha d'acordar l'inici del procés de transformació de l'EAJA en una societat anònima de naturalesa unipersonal per raó de la tinença de la totalitat de les accions, adscrita al departament competent en matèria de joc i apostes i n'ha d'aprovar els estatuts i promoure els actes necessaris per a la seva inscripció en el Registre mercantil.
L'inici del procés de transformació de l'EAJA en una societat anònima de capital totalment públic constitueix una mesura necessària amb l'objecte de crear un operador independent en l'àmbit de les loteries reservades a la Generalitat de Catalunya que doni transparència al mercat en aplicació de la jurisprudència del Tribunal de Justícia de la Unió Europea, que conté el principi de separació entre regulador i operador en l'àmbit de les loteries reservades a la Generalitat de Catalunya; i que permeti adequar l'estructura organitzativa i el règim jurídic de l'entitat al model de gestió d'una entitat privada, per tal que pugui concórrer i competir en el mercat del joc i de les loteries en igualtat de condicions amb d'altres operadors.
Són d'aplicació a la transformació de forma jurídica de l'EAJA les previsions de l'article 173 bis de la Llei 5/2017, del 28 de març, de mesures fiscals, administratives, financeres i del sector públic i de creació i regulació dels impostos sobre grans establiments comercials, sobre estades en establiments turístics, sobre elements radiotòxics, sobre begudes ensucrades envasades i sobre emissions de diòxid de carboni, que ha introduït l'article 115 de la Llei 5/2020, de 29 d'abril, de mesures fiscals en relació amb la transformació de la naturalesa jurídica de les entitats del sector públic institucional de l'Administració de la Generalitat; els articles 35 i 36 del text refós de l'Estatut de l'empresa pública catalana, aprovat pel Decret legislatiu 1/2002, de 24 de desembre, i el text refós de la Llei de societats de capital, aprovat mitjançant el Reial decret legislatiu 1/2010, de 2 de juliol.
De conformitat amb l'apartat 3 de la disposició addicional primera de la Llei 5/1986, de 17 d'abril, durant el procés de transformació, l'Entitat Autònoma de Jocs i Apostes de la Generalitat manté la seva activitat i el seu Consell d'Administració manté la composició i les funcions establertes per la Llei 5/1986, en tot el que afecti les activitats comercials, prestacions de serveis en matèria d'organització, gestió dels jocs i l'explotació que la normativa reserva a la Generalitat, i també respecte de les competències de regulació del mercat del joc a Catalunya, que una vegada transformada l'entitat ha d'exercir la unitat directiva competent en matèria de jocs i apostes.
Per tot això, a proposta del vicepresident del Govern i conseller d'Economia i Hisenda, el Govern
-1 Iniciar el procés de transformació de l'Entitat Autònoma de Jocs i Apostes de la Generalitat en una societat anònima.
Durant el procés de transformació, l'entitat mantindrà la seva activitat i el seu Consell d'Administració la composició i funcions atribuïdes, en els termes i condicions que determina l'apartat 3 de la disposició addicional primera de la Llei 5/1986, de 17 d'abril.
-2 Facultar el Departament de la Vicepresidència i d'Economia i Hisenda per adoptar les mesures que siguin necessàries per aplicar aquest Acord.
-3 Disposar la publicació d'aquest Acord al Diari Oficial de la Generalitat de Catalunya.